आधुनिक नर्मदा को ही आचार्य कंगाली नरमादा कहते हैं। गोंडवाना की प्राचीनता एवं तथ्य के प्रमाण में कंगालीजी लक्ष्मीप्रसाद मिश्र के हवाले से कहते हैं, ‘नरमादा घाटी की गोंडवाना सभ्यता के गंडजीवों ने ही अपना बेल विस्तार करके आगे चलकर सिंधु घाटी एवं मोहनजोदड़ो की सभ्यता का निर्माण किया था। ये लोग द्रविड़ कहलाते थे।द्रविड़ भाषा तथा मेसोपोटामिया और काकेशस की भाषा में बहुत कुछ साम्य है। नरमादा घाटी की गोंडवाना सभ्यता की गोंडी भाषा भी द्रविण मूल की भाषा है। भारत में द्रविण मूल की गोंडी भाषा बोलने वाले की सभ्यता ई.स. के 4000 पूर्व उन्नति के शिखर पर अधिष्ठित थी। उनकी लिपि एक प्रकार की चित्रलिपि थी, जो सिंधुघाटी एवं मेसोपोटामिया में प्रचलित थी। गोंडवाना की यह सांस्कृतिक धरोहर आर्यों के आगमन से पतन के कगार पर पहुंची।’( बुंदेलखंड का इतिहास, लक्ष्मीप्रसाद मिश्र पृ. 3)